ถกปรับเวลา 10 ล้อเข้ากรุง เป็นเที่ยงคืนถึงตี 4 ให้เวลาผู้ประกอบการปรับตัวก่อน
สนข.จัดประชุมหารือผู้ประกอบการเพื่อรับฟังความคิดเห็น เปลี่ยนเวลารถบรรทุก 10 ล้อขึ้นไป เข้าเขตกรุงเทพฯและปริมณฑล เป็นเวลาเที่ยงคืนถึงตี 4 จากเดิม 6 โมง ถึง 10 โมงเช้า และบ่าย 3 ถึง 3 ทุ่มพล.ต.ต.คมศักดิ์ สุมังเกษตร ผบก.จร. เปิดเผยว่า จากการประชุมหารือผู้ประกอบการเพื่อรับฟังความคิดเห็นมาตรการการปรับเวลาอนุญาตรถบรรทุก 10 ล้อขึ้นไป เข้าเขตกรุงเทพมหานครและปริมณฑล โดยมีนายชยธรรม์ พรหมศร ผอ.สำนักงานนโยบายและแผนการขนส่งและจราจร (สนข.) เป็นประธาน สืบเนื่องจากกระทรวงคมนาคม มีนโยบายที่จะปรับเวลาการเดินรถบรรทุก 10 ล้อขึ้นไป จากแนวถนนกาญจนาภิเษกเข้ามาในเขตกรุงเทพมหานคร โดยอนุญาตให้วิ่งได้ตั้งแต่เวลา 24.00-04.00 น. จากเดิมเวลา 06.00-10.00 น. และเวลา 15.00-21.00 น. เพื่อแก้ไขปัญหาฝุ่น PM2.5 และปัญหาการจราจรติดขัด รวมถึงการลดอุบัติเหตุบนท้องถนน ซึ่งที่ประชุมผู้แทนจากหน่วยงานต่างๆ ได้แสดงความคิดเห็นอย่างกว้างขวาง โดยเฉพาะกลุ่มผู้ประกอบการรถบรรทุก ซึ่งมีสินค้าแตกต่างกันไป ให้ความเห็นว่าการปรับเวลาเดินรถอาจจะส่งผลกระทบต่อการให้บริการขนส่ง ทั้งผู้ส่งและผู้รับ จะต้องปรับเวลาใหม่ตามไปด้วย อีกทั้งจุดรวมกระจายสินค้ายังไม่พร้อมและเพียงพอที่จะรองรับการระบายสินค้า ประกอบกับสินค้าแต่ละประเภทมีช่วงเวลาส่งแตกต่างกัน ที่ประชุมจึงมอบให้ผู้ประกอบการแต่ละกลุ่มสินค้า รวบรวมข้อมูลที่เกี่ยวข้องและจัดประชุมกลุ่มย่อยเพื่อรับฟังความคิดเห็น และนำเสนอต่อที่ประชุมในครั้งต่อไปพล.ต.ต.คมสันต์กล่าวว่า ในส่วนของตำรวจซึ่งเป็นหน่วยงานปฏิบัติต้องยึดตามนโยบาย ส่วนตัวเห็นว่าเป็นเรื่องที่ดีที่มีการจำกัดเวลารถบรรทุกเข้ามาวิ่งในเขตเมืองชั้นใน เนื่องจากส่งผลกระทบต่อปัญหามลพิษ ปัญหาด้านการจราจร เนื่องจากรถบรรทุกเป็นรถขนาดใหญ่ กรณีจอดเสียจะกีดขวางการจราจรและต้องใช้เวลาในการเคลื่อนย้ายให้พ้นกีดขวาง กรณีเกิดอุบัติเหตุเฉี่ยวชนกับรถขนาดเล็กก็จะเกิดความเสียหายมาก อย่างไรก็ตาม ขณะนี้ยังไม่ได้ข้อสรุป ต้องมีการนัดประชุมหารือกันอีกหลายครั้งเพื่อหาข้อสรุปเพื่อให้เกิดความเหมาะสมก่อนนำไปสู่การปฏิบัติ.
สนข.จัดประชุมหารือผู้ประกอบการเพื่อรับฟังความคิดเห็น เปลี่ยนเวลารถบรรทุก 10 ล้อขึ้นไป เข้าเขตกรุงเทพฯและปริมณฑล เป็นเวลาเที่ยงคืนถึงตี 4 จากเดิม 6 โมง ถึง 10 โมงเช้า และบ่าย 3 ถึง 3 ทุ่ม
เวลารถบรรทุก,รถบรรทุก 10 ล้อ,ปรับเวลาการเดินรถบรรทุก,PM 2.5,แก้ปัญหารถติด,รถบรรทุก,ข่าววันนี้